ડૉ. ત્રિવેદીને કૉલ કરનાર તેમના ડૉક્ટરમિત્રે નિશાની હાલતનો ચિતાર આપી દીધેલો, છતાં પોતાનાને બચાવવા માણસ માત્ર છેવટે સુધી ચમત્કારની આશા રાખતો હોય છે. વળી ડૉક્ટરપત્ની સામાન્ય ગૃહિણી. પોતે સહેજ બેધ્યાન રહ્યાં એમાં નિશા અગાસીની પાળેથી કૂદી પડી, પાડોશમાં રહેતા ડૉ. ખત્રીએ નિશાને પડતી જોઈ. હર્ષાબહેન તો બેહોશ થઈ ગયેલાં. જસલોકમાં લવાયેલી દીકરી મગજથી મૃત્યુ પામી ચૂક્યાની હકીકત ડૉક્ટર તરીકે ત્રિવેદીસાહેબ સમજતા હતા, પણ માના હૈયાને કેમ સમજાવવું? સાનભાન ભૂલી હર્ષાબહેન કૉરિડોરમાં પતિને ઝંઝોડતાં હતાં. ખબરદાર જો મારી દીકરીને કશું થયું તો! તેને પહેલાં જેવી કરી દો, નહીં તો તમે ડૉક્ટર શું કામના!